Edmund Joensen (SP), 2011-05-31:
Her under Folketingets afslutningsdebat er det naturligt, at vi gør status over det politiske år, som er gået.
Denne afslutningsdebat er den sidste i denne valgperiode, og derfor vil jeg også kort se tilbage på en efter min mening god, givende og interessant periode.
Det vigtigste i denne valgperiode er, at vi virkelig har fået afprøvet styrken i rigsfællesskabet med succes.
Den første test var kreditklemmen, så kom finanskrisen, og den ultimative test var en regulær global økonomisk nedsmeltning.
På Færøerne har vi været igennem et stort bankkrak, men med bankpakkerne og andre tiltag i rigsfællesskabets regi har vi klaret skærene.
Ingen på Færøerne har mistet indlån – ingen.
Det er ret flot midt i en global økonomisk krise.
Rigsfællesskabet bestod prøven med glans.
Jeg må for en god ordens skyld pointere, så vi ikke glemmer det, at republikanerne, kun 2 måneder før kreditkrisen slog igennem, ville afmontere Færøernes deltagelse i rigets finansielle system.
Tænk, hvad der ville være sket, hvis denne hovedløse plan var blevet gennemført.
Alle kender svaret: Vi ville have siddet med stumperne af et kollapset samfund.
Men det skete heldigvis ikke.
Rigsfællesskabet har bestået prøven med højeste karakter.
Jeg skal ikke dykke langt ned i den aktuelle økonomiske situation på Færøerne, men jeg skal hilse og sige, at vi jo står over for store udfordringer.
Virksomhederne kæmper, men vilkårene er svære.
Arbejdsløsheden er stadig i overkanten, og velfærden er under pres.
Selv om der nu er en vis økonomisk vækst, præger store underskud de offentlige budgetter.
Den vigtigste udfordring på Færøerne er at skabe økonomisk vækst og skabe befolkningsvækst.
Den måde, vi tackler denne udfordring på, kan vise sig at blive afgørende for Færøernes fremtid.
Sambandspartiet går ind for samarbejde i Folketinget.
Det har givet resultater.
I Færøudvalget har vi – foruden at behandle en række lovforslag – arbejdet aktivt med at søge at øge vores viden om færøske forhold.
Udvalget har besøgt Færøerne, og vi har planlagt endnu en tur til Færøerne til august.
Besøgene giver god indsigt, gode kontakter og personlige relationer.
Jeg mener at kunne se, at den berøringsangst, som politikere her i huset har haft over for Færøerne, er aftaget.
Det er godt, og det er til gavn for vores fællesskab.
Der er også kommet mere konkrete resultater ud af samarbejdet.
I 2009 bevilgede Folketinget penge til et klima- og havforskningsprojekt på Færøerne.
Her omdannes en gammel saltsilo fra 1930’erne til et koncert- og kulturhus af international standard, et meget spændende projekt, som mange på Færøerne glæder sig til at se realiseret.
Så vil jeg fremhæve det såkaldte R-fradrag til studerende fra Færøerne og fra Grønland.
Fradraget vil være til stor gavn for vores studerende.
Det vil gøre den økonomiske dagligdag lidt nemmere for de studerende, og det vil også give et økonomisk råderum, så vores studerende kan opretholde forbindelsen til henholdsvis Færøerne og Grønland under studierne.
Vi bør fortsætte det gode samarbejde og udvikle rigsfællesskabet til gavn for de tre lande, Færøerne, Grønland og Danmark.
Her til sidst vil jeg takke alle mine kollegaer i Folketinget og i regeringen for et godt samarbejde og ønske alle en god sommer.